በክልሉ እየተከናወነ ያለው የተቀናጅ የወንጀል መከላከል ተግባር ውጤታማ እየሆነ ነው
 – በሶማሌ ክልል ህብረተሰቡ ከፖሊስ ጋር ተቀናጅቶ በሚያደርገው የወንጀል መከላከል ተግባር አስተማማኝ ሰላም ማረጋገጥ መቻሉን የክልሉ ፖሊስ ኮሚሽን ኮሚሽነር አስታወቁ።ኮሚሽነሩ መሀመድ መሀሙድ አብዱላሂ ለዋልታ ኢንፎርሜሽን ማዕከል እንዳስታወቁት፤ በክልሉ ከዚህ ቀደም ይስተዋል የነበረውን የሰላምና ጸጥታ ችግር ለማቃለል ህብረተሰቡን በማሳተፍ በተተገበረው የወንጀል መከላከል ተግባር አበረታች ውጤት ማስመዝገብ ተችሏል።በክልሉ ህብረተሰቡን ያሳተፈ የወንጀል መከላከል ተግባር /ኮሙኒቲ ፖሊሲንግ/ በሁሉም የክልሉ አካባቢዎች ተግባራዊ በማድረግና ህብረተሰቡ ጸረ ሰላም ሃይሎችን ለይቶ እንዲያወጣ በመሰራቱ አሁን በክልሉ አስተማማኝ ሰላምና ጸጥታ ማረጋገጥ መቻሉን አስታውቀዋል።በአሁኑ ወቅት በክልሉ በሁሉም አካባቢ ዜጎች ያለምንም የጸጥታ ስጋት በሠላም መንቀሳቀስ እየቻሉ  መሆናቸውን ኮሚሽነሩ ተናግረዋል።እንዲሁም በክልሉ አሁን ለተመዘገበው የሰላም፣የልማትና የመሰረተ ልማት ዝርጋታዎች ህብረተሰቡ ከፍተኛ ድርሻ እንዳበረከተ አስረድተው፤ የህብረተሰቡን የልማት ጥያቄ በየወቅቱ በተገቢው መንገድ መመለስ ከተቻለ ህብረተሰቡ ለልማቱ ራሱ ዘብ እንደሚሆን የተረጋገጠበት ወቅትም ነው ብለዋል።በክልሉ ከዚህ በፊት በጸረ ሰላም ኃይልነት ሲንቀሳቀሱ የነበሩ አንዳንድ ሃይሎች በአሁኑ ወቅት ሲያደርሱት በነበረው በደል በመጸጸት ከህብረተሰቡ ጎን ሆነው በልማታዊ እንቅስቃሴ እየተሳተፉ መሆኑን ገልጸው፤ አልፎ አልፎ ለሚስተዋሉትም የጸረ ሰላም እንቅስቃሴዎች ህብረተሰቡና ፖሊስ ተቀናጅተው እየሰሩ መሆኑን አስረድተዋል።